— Вёў сход сам старшыня, — расказала "Звяздзе" жыхарка дома Ірына РАКЕЙ. — Нас, жыхароў, было больш за 50 чалавек. Мы вельмі абгрунтавана выклалі сваю пазіцыю. Сярод жыхароў ёсць спецыялісты ў гэтай справе, якія патлумачылі чыноўнікам, што ў гэтым месцы няпэўная глеба, якую размывае кожную вясну, нават зямля правальваецца. Да таго ж, мы патлумачылі, што новы будынак затуліць нам святло!.. Чыноўнікі прапаноўвалі выслухаць аргументы будаўнікоў, прымірыцца з будаўніцтвам. Мы казалі, што не настроеныя прымірацца, што ніводзін жыхар дома не пагодзіцца з гэтым! У выніку кіраўнік адміністрацыі прыпыніў будаўніцтва для разбіральніцтва ў справе. Мы паказалі яму рашэнне Камітэта архітэктуры, выдадзенае ў 2007 годзе: не будаваць на гэтым месцы, а падшукаць іншае. Старшыня сказаў, што не ведаў пра гэты дакумент, узяў у нас копію. На пасяджэнні прысутнічалі і прадстаўнікі будаўнічай фірмы. Калі іх начальнік пачуў нашыя пратэсты, ён кінуў паперы, ляснуў дзвярыма і пабег. Паралельна з пасяджэннем у Адміністрацыі раёна мы накіравалі дакументы ў Мінгарвыканкам, Адміністрацыю Прэзідэнта, Камітэт дзяржкантролю і пракуратуру.